SET เปิดเช้าพุ่งแรง 6 จุด ตอบรับเจรจาการค้าคืบหน้า-ราคาน้ำมันฟื้นตัว
SET เปิดเช้าพุ่งแรง 6 จุด ตอบรับเจรจาการค้าคืบหน้า-ราคาน้ำมันฟื้นตัว โดยเปิดตลาดที่ 1,648.27 จุด บวก 5.78 จุด หรือ 0.35% สูงสุดที่ 1,650.14 จุด ต่ำสุดที่ 1,647.96 จุด มูลค่าการซื้อขาย 2 พันล้านบาท
13 ก.พ. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,648.27 จุด บวก 5.78 จุด หรือ 0.35% สูงสุดที่ 1,650.14 จุด ต่ำสุดที่ 1,647.96 จุด มูลค่าการซื้อขาย 2 พันล้านบาท
 
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะรีบาวด์ขึ้นได้ในทิศทางเดียวกับตลาดหุ้นในภูมิภาคเอเชียที่เช้านี้ต่างเคลื่อนไหวในแดนบวกกัน ตอบรับการเจรจาการค้าระหว่างสหรัฐฯ และจีน ที่คาดว่าจะมีความคืบหน้ามากขึ้น และราคาน้ำมันก็ฟื้นตัวขึ้นด้วยน่าจะไปช่วยหนุนหุ้นในกลุ่มพลังงาน และกลุ่มปิโตรเคมีให้ฟื้นตัวขึ้นได้
อีกทั้งมีข่าวว่าสมาชิกคองเกรสบรรลุข้อตกลงชั่วคราวในการหลีกเลี่ยงการปิดหน่วยงานรัฐบาล (ชัตดาวน์) ของสหรัฐฯ หลังที่ประชุมเห็นพ้องในการสร้างรั้ววงเงิน 1.4 พันล้านดอลลาร์กั้นแนวชายแดนที่ติดกับเม็กซิโก
ส่วนบ้านเราถือว่าได้มีการปรับฐานในประเด็นทางการเมืองไปก่อนหน้านี้แล้ว และเมื่อวานนี้กองทุนในประเทศก็กลับมาซื้อ สถานการณ์เริ่มที่จะคลี่คลาย มีเพียงแต่การตามประเด็นเรื่องการยุบพรรคเท่านั้น แต่ตลาดฯคงจะเป็นลักษณะของเทคนิคเคิลรีบาวด์เพราะยังขาดปัจจัยหนุนหลายอย่าง นอกจากนี้ค่าเงินดอลลาร์สหรัฐฯอ่อนค่าต่อเนื่อง น่าจะทำให้มีเม็ดเงินโยกออกมาลงทุนในเงินสกุลอื่นที่แข็งค่า
พร้อมให้แนวรับ 1,635 จุด ส่วนแนวต้าน 1,650 จุด